LO MAUDISENT

 Qu'i avè un còp en uu' vila tres òmis qu'estoren jutjats amassa. L'un qu'avè tüat, l'aut qu'avè panat, e lo darrèr qu'avè maudit. Lo qui avè tüat qu'estot jutjat a mòrt ; lo qui avè panat qu'estot perdonat ; e lo qui avè maudit que lo condamnèren ad anar velhar 'n mòrt le neit hens le glisa.

 Lo taüc qu'èra suu miei de le glisa. E l'òmi, qu'èra tot esmudit de paur, qu'anot s'estujar hens lo cofessional.

 Tot de còp, de cap entà mieineit, uu' pòst deu taüc que tomba, un chic après l'aut, e lo mòrt que se luva sus son sedent, pui, tot dret, se'n va a l'autar. Qu'i avè aquí un salèr plenh d'aiga benedita ; lo mòrt que pren aqueth salèr e que'u gita suus carrèus : que l'esbrigalha. E que se met a díser :

 — Tè, maudisent, quòn tu agis tornat lo salèr com èra e amassat tota aquera aiga benedita dehens shètz que n'i manqui briga, que seràs perdonat !

E lo mòrt que se tornèt ajacar hens lo taüc.